Jan Taks sukkel stééds met eFiling | Netwerk24
Jan Taks sukkel stééds met eFiling
Deur Elvira Wood 30 Julie 2019 11:34
'n Verdere krisis is by die Suid-Afrikaanse Inkomstediens is probleme met sy eFiling-sisteem.
Die Suid-Afrikaanse Inkomstediens (SAID) ervaar stééds probleme met sy eFiling-portaal.
Die SAID sê Dinsdag in ’n verklaring hy is bewus 'n "paar" belastingbetalers ervaar probleme wanneer hulle op die portaal wil inteken, ontvang nie eenmalige sekuriteitskodes nie, kry nie aanhangsels gelaai nie of berekeninge is foutief.
“Die SAID beskou dié probleme as baie ernstig en alles word gedoen om probleme vinnig op te los en die invloed op belastingbetalers te beperk,” sê die SAID in die verklaring.
Die SAID sê hy het vanjaar verskeie veranderinge aan sy stelsel aangebring.
Nuwe sekuriteitsmaatreëls is ingestel;
Die platform gebruik bekende webblaaiers soos Google Chrome. Internet Explorer kan nie meer gebruik word vir eFiling nie;
HTML5-tegnologie word gebruik;
Die nuwe MobiApp is bekend gestel;
Die eFiling-webtuiste is verbeter; en
’n Funksie wat werknemers van die SAID toelaat om webblaaie te sien terwyl hulle belastingbetalers help.
Luidens die verklaring het die SAID al meer as 1,3 miljoen opgawes ontvang. Hiervan was 913 474 vir die 2019-belastingjaar.
Teen 29 Julie het Jan Taks al R5,4 miljard aan belastingbetalers terugbetaal.
Die SAID nooi belastingbetalers wat probleme ervaar, om hom via die app te kontak of sy inbelsentrum op 0800 00 7277 te skakel.
Meer oor: Suid-Afrikaanse Inkomstediens | Said | Belasting | Efiling | Maatskappye
Toets die SAID ons vir die NGV?